**КОДЕКС ЗА ПОВЕДЕНИЕ НА СЛУЖИТЕЛИТЕ В АГЕНЦИЯ ЗА ПУБЛИЧНИТЕ ПРЕДПРИЯТИЯ И КОНТРОЛ**

**I. ОБЩИ ПОЛОЖЕНИЯ**

Чл. 1. (1) Този кодекс определя правилата за етично поведение на служителите в Агенция за публичните предприятия и контрол и има за цел да повиши общественото доверие в техния професионализъм и почтеност, както и да издигне престижа на държавната служба.

 (2) Дейността на служителите в Агенция за публичните предприятия и контрол се осъществява при спазване на следните принципи за поведение:

1. законност – изпълнение на служебните задължения в съответствие с Конституцията, правото на Европейския съюз, международните договори, ратифицирани по конституционен ред, обнародвани и влезли в сила за Република България, законите и подзаконовите нормативни актове на страната и вътрешните за администрацията актове, при зачитане и спазване на правата и на основните свободи на гражданите;
2. лоялност – поведение, насочено към утвърждаване и подобряване на авторитета и доброто име на Агенция за публичните предприятия и контрол;
3. добросъвестност – грижливо, старателно и отговорно изпълнение на служебните задължения;
4. безпристрастност – обективно и непредубедено изпълнение на служебните задължения,;
5. равнопоставеност – изпълнение на служебните задължения по начин, който не допуска никакви ограничения на правата или привилегии, основани на раса, народност, етническа принадлежност, пол, произход, религия, образование, убеждения, политическа принадлежност, лично и обществено положение или имуществено състояние или на всякакви други признаци, установени в закон или в международен договор, по който Република България е страна;
6. отговорност – изпълнение на възложените задачи компетентно и в срок;
7. политически неутралитет – недопускане на лични или чужди политически пристрастия при изпълнение на служебните задължения;
8. почтеност – поведение, при което не се допуска приемане на материални или нематериални облаги, независимо от естеството им, които не се полагат на служителите и могат да повлияят върху обективното изпълнение на задълженията по служба;
9. конфиденциалност – опазване на информацията, придобита при или по повод на изпълнение на служебните задължения в Агенция за публичните предприятия и контрол;
10. отчетност – осъществяване на дейността по начин, даващ възможност да се проследяват изпълнението на служебните задължения, резултатите и взетите решения;
11. колегиалност и учтивост – поведение, основано на уважение към мнението и личния живот на колегите.

**II. ВЗАИМООТНОШЕНИЯ С ФИЗИЧЕСКИ ЛИЦА, ЮРИДИЧЕСКИ ЛИЦА И ДРУГИ ОРГАНИЗАЦИИ**

Чл. 2. В отношенията си с физическите лица, с юридическите лица и с други организации служителите в Агенция за публичните предприятия и контрол действат съобразно принципите за поведение, определени в този кодекс, включително при използването на информационни и комуникационни технологии.

Чл. 3. Служителите са длъжни да се произнасят по исканията на лицата по чл. 2 и да им предоставят цялата необходима информация с оглед на защитата на техните права и интереси.

Чл. 4. Служителите на Агенция за публичните предприятия и контрол отговарят на поставените въпроси съобразно функциите, които изпълняват, като при необходимост пренасочват лицата по към друг служител, притежаващ съответната компетентност.

Чл. 5. Служителите информират лицата относно възможностите за обжалване в случаи на допуснати от администрацията нарушения или отказ за извършване на административна услуга.

Чл. 6. Служителите са длъжни да опазват и да не разкриват извън установения ред информация за лицата, станала им известна при или по повод изпълнение на служебните им задължения и представляваща законово защитена тайна.

Чл. 7. Служителите на Агенция за публичните предприятия и контрол са длъжни да не проявяват грубост, невъзпитание и неуважение към лицата, които обслужват.

Чл. 8. При осъществяването на административно обслужване служителите са длъжни да спазват всички принципи и задължителни стандарти за качество на административното обслужване, уредени в закон и в Наредбата за административното обслужване, приета с Постановление № 246 на Министерския съвет от 2006 г. (обн., ДВ, бр. 78 от 2006 г.; изм. и доп., бр. 47 и 64 от 2008 г., бр. 25 и 58 от 2010 г., бр. 105 от 2011 г., бр. 50 от 2012 г., бр. 56 от 2019 г. и бр. 9 от 2020 г.).

**III. ПРОФЕСИОНАЛНО ПОВЕДЕНИЕ**

Чл. 9. Служителите в Агенция за публичните предприятия и контрол при спазване на принципите за поведение подпомагат Изпълнителния съвет на Агенция за публичните предприятия и контрол при разработването и провеждането на държавната политика, както и при изпълнението на взетите решения и осъществяването на неговите правомощия.

Чл. 10. Служителите са длъжни да изпълняват задълженията и функциите си с необходимия професионализъм, като поддържат актуални знания и повишават уменията си, необходими за ефективното изпълнение на служебните си задължения.

Чл.11. Когато правят предложения пред органите на държавна власт, служителите предоставят цялата информация, отнасяща се до вземането на конкретно решение.

Чл. 12. Служителите в Агенция за публичните предприятия и контрол са длъжни да спазват служебната йерархия и да изпълняват актовете на горестоящите органи и служители от администрацията.

Чл. 13. Служителите не са длъжни да изпълняват незаконосъобразен акт, издаден по установения ред, когато той съдържа очевидно за тях правонарушение и могат да поискат писмено потвърждаване, когато в отправените до тях устни заповеди се съдържат очевидни правонарушения.

Чл. 14. Служителите не са длъжни да изпълнят нареждане, което засяга техни права, правата на техните съпрузи или на лицата, с които се намират във фактическо съжителство, роднини по права линия, по съребрена линия до четвърта степен включително, и по сватовство до втора степен включително, като тези случаи незабавно уведомяват органа/ръководителя, от когото са получили нареждането.

Чл. 15. Служителите в Агенция за публичните предприятия и контрол представят пред непосредствения си ръководител или органа на власт открито и честно проблемите, които възникват в процеса на работа.

Чл. 16. Служителите уведомяват непосредствения си ръководител или Изпълнителния съвет относно обстоятелства, които са им станали известни при изпълнението на служебните им задължения и които са от значение за изпълнението на целите на администрацията или за опазването на авторитета на Агенция за публичните предприятия и контрол.

Чл. 17. Служителите са длъжни да докладват на непосредствения си ръководител или на Изпълнителния съвет всички административни слабости, пропуски и нарушения, които според тях създават предпоставки за корупция, измами и нередности.

Чл. 18. Служителите в Агенция за публичните предприятия и контрол не трябва да изразяват лично мнение, включително чрез информационни и комуникационни технологии, по начин, който може да бъде тълкуван като официална позиция на Агенция за публичните предприятия и контрол.

Чл. 19. При изпълнение на служебните си задължения служителите в Агенция за публичните предприятия и контрол опазват повереното им имущество, включително служебните компютри, с грижата на добър стопанин и не допускат използването му за лични цели. Служителите в Агенция за публичните предприятия и контрол са длъжни своевременно да информират непосредствения си ръководител за загубата или повреждането на повереното им имущество.

Чл. 20. Документите, данните и служебният достъп до интернет в Агенция за публичните предприятия и контрол могат да се използват от служителите само за изпълнение на служебните им задължения при спазване на правилата за защита на информацията.

Чл. 21. Служителите се легитимират със служебна карта единствено при изпълнение на служебните си задължения.

Чл. 22. Служителите не могат да ползват служебния си електронен подпис за лични цели.

Чл. 23. Служителите в Агенция за публичните предприятия и контрол са длъжни да спазват установеното работно време за изпълнение на възложените им задължения.

**IV. АНТИКОРУПЦИОННО ПОВЕДЕНИЕ**

Чл. 24. Служителите в Агенция за публичните предприятия и контрол не допускат поведение, което ги въвлича в корупция, и противодействат на такива прояви и на други неправомерни действия в Агенция за публичните предприятия и контрол.

Чл. 25. Служителите не допускат да бъдат поставени в икономическа или друга зависимост, както и да искат и да приемат подаръци, услуги, пари, облаги или други ползи, които могат да повлияят на изпълнението на служебните им задължения.

Чл. 26. Служителите не могат да приемат подаръци или облаги за извършване на работа, която влиза в служебните им задължения, нито да извършват дейност извън тяхната компетентност.

Чл. 27. Служителите не приемат облага или обещание за облага, за да упражнят влияние при вземане на решение от други длъжностни лица във връзка с изпълнение на служебните им задължения.

Чл. 28. Служителите не посредничат за получаване от другиго на облага, за да бъде извършено или да не бъде извършено действие по служба.

Чл. 29. Служителите в Агенция за публичните предприятия и контрол не могат да извършват дейност в частен интерес, която е в нарушение на глава осма от Закона за противодействие на корупцията и за отнемане на незаконно придобитото имущество и на глава трета от Наредбата за организацията и реда за извършване на проверка на декларациите и за установяване конфликт на интереси, приета с Постановление № 209 на Министерския съвет от 2018 г. (ДВ, бр. 81 от 2018 г.).

Чл. 30. Служителите в Агенция за публичните предприятия и контрол са длъжни да докладват на Изпълнителния съвет за станали им известни данни за корупция или за конфликт на интереси в Агенция за публичните предприятия и контрол.

**V. ВЗАИМООТНОШЕНИЯ С КОЛЕГИТЕ**

Чл. 31. В отношенията си с колегите, включително при използването на информационни и комуникационни технологии, служителите в Агенция за публичните предприятия и контрол проявяват уважение и коректност, като не допускат поведение, което накърнява достойнството и правата на отделна личност или създава враждебна или обидна среда.

Чл. 32. Служителите уважават мнението на колегите си и се съобразяват с правото им на личен живот. В отношенията между служителите не се допускат никакви форми на дискриминация.

Чл. 33. В отношенията между служителите не се допуска поведение на тормоз от психически, физически, сексуален и всякакъв друг характер.

Чл. 34. Служителите, които са станали свидетели на неетично поведение, на насилие, на нехуманно или обидно отношение към което и да е лице от страна на друг служител, докладват на непосредствения си ръководител или Изпълнителния съвет.

Чл. 35. Когато противоречията между служители не могат да бъдат разрешени от самите тях, те търсят съдействието на ръководителите си.

Чл. 36. Служителите на ръководни длъжности в Агенция за публичните предприятия и контрол са длъжни да предприемат необходимото за преодоляване на конфликтите, за които са узнали, и/или за премахване на условията за тяхното поддържане. За целта могат да бъдат ангажирани други служители, преминали обучения за управление и/или решаване на конфликти.

Чл. 37. Служителите на ръководни длъжности проявяват отговорност към подчинените си, като подпомагат изпълнението на служебните им задължения и професионалното им развитие.

Чл. 38. Служителите на ръководни длъжности се отнасят към подчинените си с уважение и зачитат личното им достойнство.

 Чл. 39. В случаите на назначаване, преместване или кариерно израстване на подчинените им служителите на ръководни длъжности се водят от принципите на законност, равнопоставеност, добросъвестност, безпристрастност, отчетност и не допускат никаква форма на дискриминация.

Чл. 40. Служителите на ръководни длъжности трябва да дават пример за професионално, безпристрастно и ефективно изпълнение на служебните задължения.

**VI. ЛИЧНО ПОВЕДЕНИЕ**

Чл. 41. При изпълнение на служебните си задължения и в обществения си живот, включително при използването на информационни и комуникационни технологии, служителите в Агенция за публичните предприятия и контрол следват поведение, което не уронва престижа на държавната служба.

Чл. 42. Служителите не допускат както на работното си място, така и извън него, включително при използването на информационни и комуникационни технологии, поведение, несъвместимо със закона и с правилата за поведение на този кодекс.

Чл. 43. Служителите се стремят да избягват в поведението си конфликтни ситуации, а при възникването им целят да ги преустановят, като запазят спокойствие и контролират поведението си.

Чл. 44. На работното си място служителите спазват представителния или работния вид на облеклото в зависимост от длъжността, която заемат, и съответстващ на институцията, която представляват.

Чл. 45. Служителите в Агенция за публичните предприятия и контрол не могат да участват в прояви, с които накърняват престижа на държавната администрация.

Чл. 46. Служителите в Агенция за публичните предприятия и контрол не могат да упражняват дейности или да заемат други длъжности, които съгласно Конституцията или закон са несъвместими с длъжността, която заемат.

Чл. 47. Служителите в Агенция за публичните предприятия и контрол придобиват и управляват имуществото си, без да злоупотребяват със служебното си положение.

Чл. 48. В обществения си живот и при изпълнение на служебните си задължения служителите в Агенция за публичните предприятия и контрол нямат право да се възползват от служебното си положение или да използват правомощията си с цел извличане на лична облага.

**VII. ДРУГИ РАЗПОРЕДБИ**

§ 1. Служителите в Агенция за публичните предприятия и контрол не могат да бъдат санкционирани поради факта, че са докладвали за случай на нарушение на този кодекс.

§ 2. При неспазване нормите на поведение в този кодекс служителите в Агенция за публичните предприятия и контрол носят дисциплинарна отговорност съгласно Закона за държавния служител и Кодекса на труда.

§ 3. Непосредственият ръководител е длъжен да запознае служителя с разпоредбите на този кодекс в 7-дневен срок от първоначалното му встъпване в длъжност в Агенция за публичните предприятия и контрол.

§ 4. Този кодекс отменя действието на Етичен кодекс на служителите в Агенцията за приватизация и следприватизационен контрол, приет с Протоколно решение № 3084/30.07.2014 г. на Изпълнителния съвет на АПСК.

§ 5. Този кодекс е приет от Изпълнителния съвет на Агенция за публичните предприятия и контрол с Протоколно решение №6087/01.07.2020 г.